ส่วนที่ 1

1. ข้อมูลสรุป

บริษัท แพรนด้า จิวเวลรี่ จำกัด (มหาชน) (“PRANDA”) ก่อตั้งขึ้นเมื่อปี พ.ศ. 2516
ในนามของบริษัท แพรนด้า ดีไซน์ จำกัด ต่อมาได้จัดตั้งบริษัท แพรนด้า จิวเวลรี่ จำกัด
ขึ้นอย่างเป็นทางการเมื่อวันที่ 27 เมษายน 2527
และได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 6 กรกฎาคม 2533
ซึ่งได้แปรสภาพเป็นบริษัทมหาชนจำกัด เมื่อวันที่ 3 มิถุนายน 2537 ปัจจุบันบริษัทฯ มีทุนจดทะเบียน
410 ล้านบาท เป็นทุนที่ออกและชำระแล้ว 395.75 ล้านบาท โดยมีที่ตั้งสำนักงานใหญ่เลขที่ 28
ซอยบางนา-ตราด 28 แขวงบางนา เขตบางนา กรุงเทพมหานคร 10260
และมีสาขาอยู่จังหวัดนครราชสีมา
ซึ่งได้รับการส่งเสริมการลงทุนจากคณะกรรมการส่งเสริมการลงทุน
โดยได้รับสิทธิประโยชน์ยกเว้นภาษีเงินได้นิติบุคคลเป็นระยะเวลา 8 ปี
ปัจจุบันใช้สิทธิประโยชน์ไปแล้ว 6 ปี นอกจากนี้บริษัทฯ
ยังได้รับสิทธิประโยชน์เพิ่มเติมโดยได้รับการลดหย่อนภาษีเงินได้นิติบุคคลร้อยละ 50 ต่อไปอีก 5
ปีนับจากวันสิ้นสุดการได้รับสิทธิยกเว้นภาษีเงินได้นิติบุคคล

ด้วยโครงสร้างการดำเนินธุรกิจหลักของบริษัท ที่ประกอบด้วยบริษัทย่อยและบริษัทร่วมถึง 11 บริษัท
กระจายอยู่ตามภูมิภาคที่สำคัญของโลก คณะกรรมการบริษัทจึงจัดตั้งคณะกรรมการชุดย่อย
ซึ่งประกอบด้วย คณะกรรมการบริหาร คณะกรรมการสรรหาและกำหนดค่าตอบแทน
และคณะกรรมการตรวจสอบ คณะกรรมการการเงิน คณะกรรมการคุณค่าร่วม เป็นผู้กำกับดูแล
ประเมินผลการดำเนินงาน และตรวจสอบกลุ่มบริษัททั้งหมด ให้เป็นไปตามกลยุทธ์
เป้าหมายและนโยบายของคณะกรรมการบริษัท
โดยคำนึงถึงผลประโยชน์สูงสุดของผู้มีส่วนได้ส่วนเสียเป็นสำคัญ

 ลักษณะการประกอบธุรกิจของบริษัท

บริษัทฯ ดำเนินธุรกิจเป็นผู้ผลิตและจัดจำหน่ายเครื่องประดับแท้เป็นหลัก
ปัจจุบันเป็นผู้นำด้านการส่งออกเครื่องประดับอัญมณีของไทย
ซึ่งมีการกระจายฐานลูกค้าไปยังภูมิภาคที่สำคัญของโลก อันได้แก่ อเมริกาเหนือ ยุโรป และเอเชีย

บริษัทฯ กำหนดวิสัยทัศน์ที่จะเป็น “บริษัทแบรนด์เครื่องประดับอัญมณีระดับโลก” “World Class
Jewelry Brand Company” ซึ่งได้วางรากฐานที่มั่นคงไว้รองรับกับวิสัยทัศน์ดังกล่าว
โดยพิจารณาได้จากบริษัทฯ ได้วางโครงสร้างการบริหารที่สมดุลซึ่งประกอบด้วยรายละเอียดดังนี้

1) ฐานการผลิต (Production base) มี 8 โรงงานใน 5 ประเทศ ได้แก่ ไทย อินโดนีเซีย
เวียดนาม จีน และเยอรมันนี ทำให้มีกำลังการผลิตรวมกว่า 8 ล้านชิ้นต่อปี

2) ฐานออกแบบและพัฒนาผลิตภัณฑ์ (Design and Product Development)
ที่ประกอบด้วยทีมงานการออกแบบที่มีความสามารถในการสร้างสรรค์ผลงาน
และทีมงานผลิตต้นแบบที่มีทักษะในระดับโลก เพื่อการพัฒนาแบบสินค้าให้กับแบรนด์ชั้นนำ
และแบรนด์ของตนเอง

3) ฐานการจัดจำหน่าย (Distribution bases) โดยบริษัทฯ
มีบริษัทจัดจำหน่ายที่เป็นของตนเอง และตัวแทนจำหน่าย ทั้งในประเทศและต่างประเทศ
เพื่อกระจายความเสี่ยงทางการตลาด และการขยายตลาดในเวลาเดียวกัน
ฐานจัดจำหน่ายเหล่านี้กระจายตามภูมิภาคที่สำคัญของโลก ได้แก่ สหรัฐอเมริกา อังกฤษ เยอรมนี
ฝรั่งเศส อิตาลี สเปน อินโดนีเซีย ญี่ปุ่น จีน เวียดนาม อินเดีย และไทย
โดยช่องทางการจัดจำหน่ายมีทั้งการขายส่งกับผู้จัดจำหน่ายรายใหญ่ รายย่อย
การเปิดร้านค้าของตัวเอง และระบบแฟรนซ์ไชน์

4) ฐานพัฒนาสินค้าแบรนด์ (Brand Development Base) พัฒนาแบรนด์ของบริษัทฯ
และแบรนด์ที่บริษัทฯ ได้รับสิทธิในการจัดจำหน่าย โดยวางแผนการตลาด การจัดการแบรนด์
รวมไปถึงการวางกลยุทธ์รวมด้านแบรนด์ เพื่อพัฒนาและสร้างคุณค่าแบรนด์ให้กับแบรนด์ในกลุ่มบริษัท

 ความเสี่ยง บริษัทฯ ได้เปิดเผยไว้ในหัวข้อ “ปัจจัยเสี่ยง” ในส่วนที่ 2 หน้าที่ 2-2, 2-3

 สรุปฐานะการเงินและผลการดำเนินงาน

แม้ว่าจะเกิดวิกฤติตลาดสินเชื่อด้อยคุณภาพ (Sub-prime Credit)
ในสหรัฐอเมริกาและวิกฤติสถาบันการเงินระดับโลก ส่งผลต่อเนื่องไปยังภาคธุรกิจที่แท้จริง (Real
Sectors) แต่บริษัทฯ ก็ยังคงรักษาฐานลูกค้าเดิมไว้ได้เป็นอย่างดี พร้อมทั้งบริษัทฯ
ยังมีนโยบายการดำเนินงานและการเงินที่เข้มงวดทั้งด้านค่าใช้จ่าย การบริหารสภาพคล่อง
และการลงทุน โดยสังเกตได้จากยอดขายที่ลดลงเพียง 7.56% หรือลดลงจาก 4,359 ล้านบาท
เป็น 4,030 ล้านบาท อีกทั้งบริษัทฯ ยังสามารถรักษาการเติบโตแบรนด์สินค้าตนเอง (Own
Brands) ในตลาดเอเชียได้ จึงส่งผลให้อัตรากำไรขั้นต้น (Gross Profit Margin)
เพิ่มขึ้นจาก 30% เป็น 32% เทียบจากยอดขาย

อย่างไรก็ตามเนื่องจากบริษัทฯ
เป็นผู้ส่งออกไปยังหลากหลายประเทศเพื่อกระจายความเสี่ยงทางการตลาดจึงประสบกับปัญหาค่าเงินบาทที่แข็งค่าขึ้นทั้งสกุลเหรียญสหรัฐฯ
และเงินปอนด์จนทำให้มีผลขาดทุนจากอัตราแลกเปลี่ยนถึง 88 ล้านบาท
โดยส่วนใหญ่เป็นขาดทุนที่ไม่เกิดขึ้นจริง (Unrealized Loss) ถึง 50 ล้านบาท
และเกิดขึ้นจริงเพียง 38 ล้านบาท เท่านั้น

อีกทั้งบริษัทฯ ได้บันทึกค่าเผื่อการด้อยค่าของค่าความนิยมจำนวน 62 ล้านบาท
ของบริษัทย่อยในต่างประเทศทั้งจำนวนเนื่องจากบริษัทย่อยแห่งนี้ยังคงมีการขยายตลาดแบรนด์
เป็นผลให้ในระยะเวลา 2-3 ปีนี้
จำเป็นต้องมีการลงทุนเพิ่มเติมในการทำตลาดแบรนด์สินค้าของตนเอง
จึงไม่สามารถสร้างผลตอบแทนได้ตามค่านิยมที่บันทึกในงบการเงิน
อย่างไรก็ตามการบันทึกค่าเผื่อการด้อยค่าของความนิยมนี้ไม่ได้ส่งผลกระทบแต่อย่างใดต่อกระแสเงินสดของกิจการ

จากเหตุผลดังกล่าวข้างต้นส่งผลให้บริษัทฯ มีผลกำไรสุทธิ 184 ล้านบาท จากปีก่อนที่มีกำไรสุทธิ
406 ล้านบาท แต่บริษัทฯ ยังคงมีความเชื่อมั่นต่อธุรกิจ และฐานะการเงินของบริษัทฯ
ที่มีความแข็งแกร่งโดยมีหนี้สินต่อทุน (D/E) เพียง 0.51 เท่า
และมีความสามารถในการจ่ายดอกเบี้ย (Time Interest Earned : TIE) สูงถึง 6.2 เท่า
อีกทั้งยังได้ได้รับการสนับสนุนเป็นอย่างดีทั้งจากลูกค้า เจ้าหนี้ธนาคาร
จนกระทั่งพนักงานของบริษัทเอง

บริษัทฯ ตระหนักถึงปัจจัยที่ส่งผลกระทบต่อการดำเนินงาน
จึงได้มุ่งขยายจากการเป็นผู้ผลิตสินค้าเครื่องประดับอัญมณีกลุ่มกลาง-สูง (Medium-High End)
ให้กับแบรนด์ระดับโลกมาเป็นบริษัทแบรนด์เครื่องประดับโลก (World Class Jewelry Brand
Company) ซึ่งมีฐานการจัดจำหน่ายและค้าปลีก กระจายไปตามภูมิภาคที่สำคัญของโลกเช่นเดียวกัน
โดยขณะนี้บริษัทฯมีสัดส่วนการขายแบรนด์ตนเอง 24% ของยอดขาย ซึ่งตั้งเป้าหมายในปี 2555
ว่าจะมีสัดส่วนการขายแบรนด์ตนเองเพิ่มขึ้นเป็น 50% ของยอดขาย

จากความสำเร็จของผลการดำเนินงานที่ผ่านมา บริษัทฯ จึงได้ประกาศจ่ายปันผลเป็นปีที่ 7 ติดต่อกัน
โดยคิดเป็นอัตราผลตอบแทนจากเงินปันผลเฉลี่ย (Average Dividend Yield) ตลอดระยะเวลา
7 ปี เท่ากับ 9.2% ต่อปี สำหรับปี 2551 มีการจ่ายปันผลจากกำไรสุทธิปี 2550 จำนวนประมาณ
218 ล้านบาท คิดเป็นปันผลหุ้นละ 0.55 บาท หรือคิดเป็นอัตราผลตอบแทนจากเงินปันผล
(Dividend Yield) ประมาณ 7.3% ต่อปี โดยจ่ายปันผล 54.9% ของกำไรสุทธิ
สอดคล้องตามนโยบายปันผลที่กำหนดการจ่ายปันผลไม่เกิน 60% ของกำไรสุทธิ

 สรุปใบสำคัญแสดงสิทธิที่ออกและเสนอขายให้แก่กรรมการและพนักงาน (ESOP)

เมื่อวันที่ 18 เมษายน 2551 ที่ประชุมสามัญประจำปีผู้ถือหุ้นของบริษัทฯ
ได้มีมติอนุมัติการลดทุนจดทะเบียนจากเดิม 400,000,000 บาท เป็น 395,748,590 บาท
และอนุมัติเพิ่มทุนจำนวน 14,251,410 บาท ทำให้ทุนจดทะเบียนบริษัท 395,748,590 บาท
เพิ่มเป็น 410,000,000 บาท โดยการอนุมัติจัดสรรหุ้นสามัญเพิ่มทุนดังกล่าว
เพื่อรองรับการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ
ให้แก่กรรมการและพนักงานของบริษัท และ/หรือบริษัทย่อยตามโครงการ ESOP จำนวน
14,251,410 หน่วย บริษัทฯ
ได้จดทะเบียนการเพิ่มทุนจดทะเบียนดังกล่าวกับกระทรวงพาณิชย์เมื่อวันที่ 2 พฤษภาคม 2551

สำหรับใบสำคัญแสดงสิทธิที่จะซื้อหุ้นสามัญของบริษัทฯ ชนิดระบุผู้ถือและไม่สามารถโอนเปลี่ยนมือได้
เพื่อจัดสรรให้แก่กรรมการและพนักงานของบริษัทฯ และ/หรือบริษัทย่อยตามโครงการ ESOP จำนวน
12,251,410 หน่วย
โดยไม่คิดมูลค่าใบสำคัญแสดงสิทธิที่จะซื้อหุ้นสามัญและกำหนดราคาใช้สิทธิเท่ากับ 3 บาท ต่อหน่วย
ในอัตราส่วน 1 ใบสำคัญแสดงสิทธิต่อ 1 หุ้นสามัญ ใบสำคัญแสดงสิทธิมีอายุ 5 ปี
นับตั้งแต่วันที่ออกใบสำคัญแสดงสิทธิ และมีระยะเวลาใช้สิทธิทุก 6 เดือน

ทั้งนี้ ตามประกาศคณะกรรมการกำกับตลาดทุน เรื่อง
การเสนอขายหลักทรัพย์ที่ออกใหม่ต่อกรรมการหรือพนักงาน เมื่อวันที่ 15 ธันวาคม 2551
กำหนดให้บริษัทฯ สามารถขายหลักทรัพย์ที่ออกใหม่แก่กรรมการหรือพนักงานได้
โดยถือว่าได้รับอนุญาตจากคณะกรรมการกำกับหลักทรัพย์และตลาดหลักทรัพย์แล้ว

ต่อมา เมื่อวันที่ 11 กุมภาพันธ์ 2552 ที่ประชุมคณะกรรมการบริษัทฯ ครั้งที่ 2/2552
ได้มีมติอนุมัติจัดสรรและกำหนดวันออกใบสำคัญแสดงสิทธิที่จะซื้อหุ้นสามัญในวันที่ 27 กุมภาพันธ์ 2552
โดยเริ่มใช้สิทธิครั้งแรกในวันที่ 28 สิงหาคม 2552 วันใช้สิทธิครั้งต่อ ๆ ไป จะกำหนดให้เป็น 6
เดือนหลังจากวันใช้สิทธิครั้งก่อนหน้า คือ ทุกวันที่ 28 กุมภาพันธ์ และ 28 สิงหาคม
และวันใช้สิทธิครั้งสุดท้าย วันที่ 27 กุมภาพันธ์ 2557